যদিও, আইন অনুযায়ী ভারতে যৌনব্যবসা নিষিদ্ধ৷ তবে, যৌনপেশা বিরোধী আইন বাতিলের দাবিতে পশ্চিমবঙ্গ সহ অন্য কয়েকটি রাজ্যের যৌনকর্মীদের নিয়ে প্রয়াস জারি রেখেছে দুর্বার মহিলা সমন্বয় কমিটি৷ এই প্রসঙ্গে ডাক্তার স্মরজিৎ জানা বলেছিলেন, ‘‘দ্য ইমমরাল ট্রাফিক (প্রিভেনশন) অ্যাক্ট অর্থাৎ, আইটিপিএ অনুযায়ী এ দেশে যৌনপেশাকে অপরাধমূলক কর্মকাণ্ড হিসেবে গণ্য করা হয়৷ এই আইনের বিলোপ চাইছি আমরা৷’’ কাজেই, ওই আলোচনায় প্রশ্ন উঠলেও, উত্তর পাওয়ার বিষয়টিও সহজ নয়৷ কেননা, বিভিন্ন মহল এমনই মনে করে যে, এইচআইভি/এইডস প্রতিরোধ তথা যৌনকর্মীদের স্বাস্থ্য সুরক্ষার জন্য সরকারি তরফে যৌনপল্লি গড়ে দেওয়া হলে, এমন প্রয়াস আবার আইন অনুযায়ী যৌনপেশাকে উৎসাহ দেওয়ারই সমতুল হয়ে যাবে৷ তেমনই, অন্যদিকে এমন প্রশ্নও উঠছে, যৌনপেশায় যদি নিয়ন্ত্রণ না থাকে, তা হলে এইচআইভি/এইডস প্রতিরোধের কাজেও কীভাবে অগ্রগতি মিলতে পারে?